Privaat kragopwekking: Waghond wil verpligte registrasie keerArgieffoto Die sakeregtewaghond AfriSake sal die voorgestelde wysiging van die Wet op Elektrisiteitsregulering, wat beoog om huishoudings wat hul eie krag opwek én kleinskaal-elektrisiteitsprodusente te dwing om by die Nasionale Energiereguleerder van Suid-Afrika (Nersa) te registreer, teëstaan. Armand Greyling, ŉ regs-en-beleidsanalis vir die organisasie, sê dit blyk dat dié skuif gemaak is omdat die departement van energie en Nersa bekommerd is oor die toename in privaat kragopwekking, wat uiteindelik die inkomste van Eskom en munisipaliteite sal beïnvloed. “Ons beraadslaag tans met ons regspan om die voorgestelde wysiging teë te staan,” sê Greyling. “Mense wat weens Eskom se swak etiek, korrupsie en swak dienslewering hul eie krag opwek, kan op geen manier gepenaliseer word nie. In die topfase van beurtkrag het Eskom mense aangemoedig om minder elektrisiteit te gebruik. En nou, omdat ons juis dít gedoen het, is daar ontevredenheid oor ’n afname in inkomste.” Greyling sê die regering moet “alternatiewe maniere” kry om sy geldtekort aan te vul. “Die regering kan dit byvoorbeeld bewerkstellig deur maatskappye in staatsbesit beter te bestuur en nuttelose en verkwistende uitgawes te vermy, eerder as om te teer op die paar getroue belastingbetalers wat die ekonomie in hierdie moeilike ekonomiese tye aan die gang hou. “In ’n ongeslote, vryemarksamelewing voel ons dat die departement en Nersa duidelik hul mandaat oortree deur tekorte aan te vul met die slim manipulasie van wetgewing.”